প্রায় চার যুগ বয়সী  কাওরানবাজার পাইকারি কাঁচাবাজারটি আগামী বছরের জুন-জুলাইয়ে স্থানান্তরিত হচ্ছে। ঢাকা সিটি করপোরেশন (ডিসিসি) কাওরানবাজারের বিকল্প হিসেবে রাজধানীর মহাখালী, আমিনবাজার এবং দক্ষিণ যাত্রাবাড়ীর ডেমরা রোডে বিশাল ৩টি পাইকারি কাঁচাবাজার নির্মাণ করছে। আগামী বছরের জুন নাগাদ নির্মাণ কাজ সম্পন্ন হবে বলে কর্তৃপক্ষ আশা করছে। কাওরানবাজার কাঁচাবাজার সরে যাওয়ার কারণ হিসেবে ডিসিসি সূত্রে জানা যায়, এলাকায় দীর্ঘদিন যানজট, পরিবেশ দূষণ, সময়মতো কাঁচামাল না পৌঁছানোর ফলে পচে যাওয়া এবং সুষ্ঠু মনিটরিংয়ের অভাবে এটি স্থানান্তরের সিদ্ধান্ত নেয়া  হয়েছে। ডিসিসির সংশ্লিষ্ট কর্মকর্তারা জানান, নির্মাণাধীন ৩টি পাইকারি মার্কেট আধুনিক এবং পরিকল্পিতভাবেই হচ্ছে। এদিকে কাওরানবাজারের পাইকারি আড়তদাররা নতুন মার্কেট নির্মাণ সম্পর্কে কিছুই জানে না বলে এই ঢাকাকে জানিয়েছে। তারা জানান, কবে, কোথায় এবং কেন বাজার সরানো হচ্ছে-এ সবের কিছুই জানেন না। তারা লোকমুখে শুনলেও ডিসিসি থেকে এখনো কোনো চিঠি কিংবা আদেশ পাননি। সরেজমিন ঘুরে এসে এই আয়োজনের প্রতিবেদনগুলো লিখেছেন হামিদ সাব্বির, তোতা মিয়া, মুজাহিদ আমির। ক্যামেরায় ছিলেন ফজলুল করিম।